pythainlp/thaigov-v2-corpus-22032023 huggingface dataset:
วันพฤหัสบดีที่ 5 พฤศจิกายน 2563
รมว.ทส.​ 'วราวุธ'​ ลงพื้นที่ต่อเนื่อง​ติดตามสถานการณ์ทรัพยากรธรรมชาติและสิ่งแวดล้อม​ อุทยานแห่งชาติอ่าวพังงา (เขาพิงกัน)​ และเกาะปันหยี
รมว.ทส.​ 'วราวุธ'​ ลงพื้นที่ต่อเนื่อง​ติดตามสถานการณ์ทรัพยากรธรรมชาติและสิ่งแวดล้อม​ อุทยานแห่งชาติอ่าวพังงา (เขาพิงกัน)​ และเกาะปันหยี
นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ (รมว.ทส.)​ พร้อมด้วย​ นายจุตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ (ปกท.ทส.) หัวหน้าหน่วยงานในสังกัด​ที่เกี่ยวข้อง ผู้ว่าราชการจังหวัดกระบี่​ และเจ้าหน้าที่ที่เกี่ยวข้อง​ ลงพื้นที่​เยี่ยมชมวิถีชีวิตชาวประมงพื้นบ้านและการแปรรูปผลิตภัณฑ์การเกษตร​ บนเกาะปันหยี หลังจากนั้น​ รมว.ทส.​ และคณะ​ได้เดินทางต่อไปยังอุทยานแห่งชาติอ่าวพังงา​ เขาพิงกัน​ เขาตะปู​ เพื่อรับฟังบรรยายสรุปการดำเนินต่าง​ ๆ​ จากเจ้าหน้าที่อุทยานฯ​ พร้อมทั้ง​ ตรวจติดตามให้คำแนะนำการพัฒนาอุทยานฯ​ อาทิ​ แนะนำ​ การใช้คำภาษาอังกฤษในข้อห้ามและบทกำหนดโทษในเขตอุทยานแห่งชาติ​ เป็นต้น​ นอกจากนี้ รมว.ทส.​ และ​ ปกท.ทส.​ ได้ปลูกต้นจิกทะเล​ บริเวณ​ที่ทำการอุทยานแห่งชาติชาติอ่าวพังงา​ รวมทั้ง​ ได้พบปะพูดคุยให้ขวัญกำลังใจแก่เจ้าหน้าที่ฯ​ ในโอกาสนี้ด้วย
วันพฤหัสบดีที่ 5 พฤศจิกายน 2563
หัวหน้าผู้ตรวจราชการกระทรวงยุติธรรม พร้อมคณะ ลงพื้นที่รับเรื่องร้องเรียน ร้องทุกข์ และให้คำปรึกษาทางกฎหมายกับประชาชน ร่วมกับสำนักงานปลัดสำนักนายกรัฐมนตรี และศูนย์ดำรงธรรมจังหวัดภูเ
หัวหน้าผู้ตรวจราชการกระทรวงยุติธรรม พร้อมคณะ ลงพื้นที่รับเรื่องร้องเรียน ร้องทุกข์ และให้คำปรึกษาทางกฎหมายกับประชาชน ร่วมกับสำนักงานปลัดสำนักนายกรัฐมนตรี และศูนย์ดำรงธรรมจังหวัดภูเก็ต ณ โรงเรียนเทศบาลเมืองป่าตอง และโรงเรียนบ้านไม้ขาว จังหวัดภูเก็ต
เมื่อวันจันทร์ที่ ๒ พฤศจิกายน ๒๕๖๓ เวลา ๐๘.๓๐ น. นายนิมิต ทัพวนานต์ หัวหน้าผู้ตรวจราชการกระทรวงยุติธรรม พร้อมด้วย นางอรัญญา ทองน้ำตะโก อธิบดีกรมบังคับคดี นายเสกสรร สุขแสง รองอธิบดีกรมบังคับคดี นายพยุงศักดิ์ กาฬมิค ผู้อำนวยการสำนักงานยุติธรรมจังหวัดภูเก็ต นายปวีณ กุมาร ผู้อำนวยการสำนักงานบังคับคดีจังหวัดภูเก็ต เจ้าหน้าที่สำนักงานยุติธรรมจังหวัดภูเก็ต และเจ้าหน้าที่สำนักงานบังคับคดีจังหวัดภูเก็ต ลงพื้นที่รับเรื่องร้องเรียน ร้องทุกข์ และให้คำปรึกษาทางกฎหมายกับประชาชน ณ โรงเรียนเทศบาลเมืองป่าตอง ตำบลป่าตอง อำเภอกะทู้ จังหวัดภูเก็ต โดยร่วมกับสำนักงานปลัดสำนักนายกรัฐมนตรี ศูนย์ดำรงธรรมจังหวัดภูเก็ต
และในวันอังคารที่ ๓ พฤศจิกายน ๒๕๖๓ เวลา ๐๖.๓๐ น. นายนิมิต ทัพวนานต์ หัวหน้าผู้ตรวจราชการกระทรวงยุติธรรม พร้อมคณะ ลงพื้นที่รับเรื่องราวร้องทุกข์ และให้คำปรึกษาทางกฎหมายกับประชาชน ณ โรงเรียนบ้านไม้ขาว ตำบลไม้ขาว อำเภอถลาง จังหวัดภูเก็ต และให้กำลังใจเจ้าหน้าที่ผู้ปฏิบัติงาน
วันพฤหัสบดีที่ 5 พฤศจิกายน 2563
กระทรวงเกษตรฯ เตรียมมาตรการรับมือสถานการณ์หมอกควัน PM 2.5
กระทรวงเกษตรฯ เตรียมมาตรการรับมือสถานการณ์หมอกควัน PM 2.5 เน้นป้องกัน ยับยั้ง แก้ไข และฟื้นฟู
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังการประชุมคณะทำงานป้องกันและเฝ้าระวังการเผาเศษซากพืช หรือวัชพืชและเศษวัสดุทางการเกษตรในพื้นที่การเกษตร ครั้งที่ 3/2563 ณ ห้องประชุมกระทรวงเกษตรและสหกรณ์ ว่า จากสถานการณ์ฝุ่น PM 2.5 ที่มักทวีความรุนแรงในช่วงเดือนธันวาคม - เดือนมีนาคม ของทุกปี ซึ่งมีสาเหตุมาจากหลายปัจจัย โดยเฉพาะการเผาเศษซากพืชหรือวัชพืชและเศษวัสดุทางการเกษตรในพื้นที่การเกษตร ทั้งนี้ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีความเป็นห่วงถึงสถานการณ์ปัญหาหมอกควันที่จะเกิดขึ้นในช่วงเวลาดังกล่าวเป็นประจำทุกปี จึงได้สั่งการให้ทุกหน่วยงานในสังกัดของกระทรวงเกษตรฯ ร่วมบูรณาการวางแผนป้องกันและแก้ไขปัญหาการเผาในพื้นที่เกษตรกรรม ตลอดจนสร้างการรับรู้ให้กับพี่น้องเกษตรกรในการนำเอาเศษซากพืช หรือวัชพืชและเศษวัสดุทางการเกษตรมาใช้ประโยชน์ด้านอื่นแทนการเผา
“สำหรับแผนการป้องกันและแก้ไขปัญหาการเผาในพื้นที่เกษตรกรรมนั้น กระทรวงเกษตรฯ ได้เริ่มดำเนินงานในเบื้องต้นแล้ว แต่จะเข้มข้นขึ้นตั้งแต่ 1 ธันวาคม 2563 - 31 พฤษภาคม 2564 มีพื้นที่เป้าหมายนำร่อง 9 จังหวัดภาคเหนือ ได้แก่ เชียงราย เชียงใหม่ ลำพูน ลำปาง แพร่ น่าน พะเยา แม่ฮ่องสอน และตาก โดยเห็นชอบมาตราการแก้ไขปัญหาการเผาในพื้นที่เกษตรกรรม 3 มาตราการ ดังนี้ มาตราการที่ 1 การป้องกัน ด้วยการรณรงค์ ประชาสัมพันธ์สร้างการรับรู้แก่เกษตรกร ผ่านโครงการต่าง ๆ ของหน่วยงานในสังกัดกระทรวงเกษตรฯ และยังต้องเน้นการป้องกันและเฝ้าระวังในพื้นที่เสี่ยง มาตราการที่ 2 การยับยั้ง โดยให้ทุกหน่วยงานในสังกัดกระทรวงเกษตรฯ สนับสนุนข้อมูลและอุปกรณ์ต่าง ๆ รวมถึงประสานการปฏิบัติงานร่วมกับศูนย์อำนวยการฯ ระดับจังหวัด ซึ่งอยู่ระหว่างการจัดตั้ง รวมทั้งการบังคับใช้กฎหมายอย่างเคร่งครัดในช่วงเวลาห้ามเผา และมาตราการที่ 3 การแก้ไข/ฟื้นฟู ลดการกระจายตัวของปัญหาฝุ่นละอองที่ฟุ้งกระจายในอากาศ โดยให้หน่วยงานในสังกัดของกระทรวงเกษตรฯ อาทิ กรมฝนหลวงและการบินเกษตร กรมชลประทาน และหน่วยงานอื่น ๆ ที่เกี่ยวข้อง สนับสนุนในด้านการใช้น้ำเพื่อลดการฟุ้งกระจายของหมอกควัน PM 2.5 ตลอดจนกระทรวงเกษตรฯ จะร่วมถอดบทเรียนเหตุการณ์ไฟป่าหมอกควัน เพื่อทบทวนแผนการปฏิบัติการให้มีประสิทธิภาพยิ่งขึ้นในปีต่อไป” ดร.ทองเปลว กล่าว
ทั้งนี้ คณะทำงานป้องกันและเฝ้าระวังการเผาเศษซากพืช หรือวัชพืชและเศษวัสดุทางการเกษตรในพื้นที่การเกษตร ได้มีมติรับร่างแผนการป้องกันและแก้ไขปัญหาการเผาในพื้นที่เกษตรกรรม ประจำปี 2564 และยังมอบหมายให้ทุกหน่วยงานในสังกัดของกระทรวงเกษตรฯ ที่เกี่ยวข้อง กลับไปทบทวนแผนปฏิบัติการและรายละเอียดต่าง ๆ ตามภารกิจที่หน่วยงานรับผิดชอบ เพื่อให้แผนการป้องกันและแก้ไขปัญหาการเผาในพื้นที่เกษตรกรรม เป็นไปอย่างมีประสิทธิภาพ
วันพฤหัสบดีที่ 5 พฤศจิกายน 2563
พม. ร่วมประชุมทางไกลกับสมาชิกอาเซียนเรื่องวัฒนธรรมแห่งการป้องกัน
พม. ร่วมประชุมทางไกลกับสมาชิกอาเซียนเรื่องวัฒนธรรมแห่งการป้องกัน
วันนี้ (5 พ.ย. 63) เวลา 08.30 น. ณ ห้องประชุม ชั้น 8 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางสาวสราญภัทร อนุมัติราชกิจ รองปลัดกระทรวงการพัฒนาสังคมและความมั่นคงของมนุษย์ ได้รับมอบหมายจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ให้ปฏิบัติหน้าที่หัวหน้าคณะผู้แทนไทยในระดับเจ้าหน้าที่อาวุโส พร้อมด้วยนายอรรคพงษ์ ศรีสุบัติ รักษาการในตำแหน่งผู้เชี่ยวชาญเฉพาะด้านพัฒนาสังคม นางศิริลักษณ์ มีมาก ผู้เชี่ยวชาญเฉพาะด้านผู้สูงอายุ นางสาววิมลรัตน์ รัชชุกูล ผู้อำนวยการกองการต่างประเทศ และผู้แทนหน่วยงานที่เกี่ยวข้อง ภายใต้ประชาคมสังคมและวัฒนธรรมอาเซียนของประเทศไทย เข้าร่วมการประชุมคณะทำงานเรื่องวัฒนธรรมแห่งการป้องกัน ครั้งที่ 3 (3rd Meeting of the Working Group on Culture of Prevention: WG on CoP) ผ่านระบบการประชุมทางไกล (Video Conference) โดยมีผู้เข้าร่วมประชุมออนไลน์จากประเทศสมาชิกอาเซียน ประกอบด้วย ประธานองค์กรเฉพาะสาขาภายใต้ประชาคมสังคมและวัฒนธรรมอาเซียน (Chairs of ASCC Sectoral Bodies) และหัวหน้าเจ้าหน้าที่อาวุโสสำหรับประชาคมสังคมและวัฒนธรรมอาเซียน (SOCA Leaders) และผู้มีส่วนเกี่ยวข้อง ซึ่งจัดขึ้นโดยกระทรวงแรงงาน คนพิการ และกิจการสังคม สาธารณรัฐสังคมนิยมเวียดนาม ภายใต้การเป็นประธานอาเซียนในปี 2563 ร่วมกับสำนักเลขาธิการอาเซียน
นางสาวสราญภัทร กล่าวว่า WG on CoP เป็นกลไกการประสานงานและขับเคลื่อนปฏิญญาอาเซียนว่าด้วยวัฒนธรรมแห่งการป้องกัน โดยการประชุมออนไลน์ครั้งนี้มีระเบียบวาระสำคัญเพื่อรับทราบความก้าวหน้าการดำเนินงานตามแผนปฏิบัติการอาเซียนด้านวัฒนธรรมแห่งการป้องกัน การรณรงค์สร้างความตระหนักรู้ ความก้าวหน้าขององค์กรอาเซียนเฉพาะสาขาที่เป็นผู้รับผิดชอบหลักและรับผิดชอบร่วม ในการดำเนินการในแต่ละมิติของวัฒนธรรมแห่งการป้องกัน การดำเนินการในระยะต่อไป เพื่อขับเคลื่อนวัฒนธรรมแห่งการป้องกัน ทั้งนี้ การประชุม WG on CoP ครั้งที่ 4 จะจัดขึ้นในปี 2564 ณ ประเทศบรูไนดารุสซาลาม
วันพฤหัสบดีที่ 5 พฤศจิกายน 2563
​'วราวุธ'​ รมว.ทส.​ ลงพื้นที่ติดตามโครงการสถาปนา “น้ำพางโมเดล” เปลี่ยนภูเขาหัวโล้นเป็นระบบเกษตรเชิงนิเวศ
​'วราวุธ'​ รมว.ทส.​ ลงพื้นที่ติดตามโครงการสถาปนา “น้ำพางโมเดล” เปลี่ยนภูเขาหัวโล้นเป็นระบบเกษตรเชิงนิเวศ
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ เป็นประธานเปิดงานโครงการสถาปนา “น้ำพางโมเดล” เปลี่ยนภูเขาหัวโล้นเป็นระบบเกษตรเชิงนิเวศ​ โดยมี​ นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ผู้ว่าราชการจังหวัดน่าน ผู้บริหารกระทรวงทรัพยากรธรรมชาติและสิ่งแวดล้อม หน่วยงานราชการที่เกี่ยวข้อง​ ภาคเอกชน​ วิสาหกิจชุมชน​ และองค์กรภาคีเครือข่ายในจังหวัดน่าน​ เข้าร่วมงาน​ เมื่อวันที่ 31 ตุลาคม 2563​ณ​ องค์การบริหารส่วนตำบลน้ำพาง​ พื้นที่แปลงต้นแบบน้ำพางโมเดล และโรงเรียนบ้านน้ำพาง​ อำเภอแม่จริม​ จังหวัดน่าน
รมว.ทส.​ ได้รับฟังบรรยายสรุปความก้าวหน้าการดำเนินงานและลงพื้นที่พบปะประชาชน​ โดยได้กล่าวขอบคุณประชาชนในพื้นที่ หน่วยงานภาครัฐ ภาคเอกชน องค์กรต่างที่ได้ร่วมกันขับเคลื่อนโครงการน้ำพางโมเดล ที่จะนำไปสู่ต้นแบบการจัดการที่ดินและทรัพยากรธรรมชาติโดยชุมชนท้องถิ่นในระดับชาติ พร้อมทั้ง​ ขอความร่วมมือทุกภาคส่วนในการควบคุมไฟป่าเพราะป่าไม้เปรียบเสมือนปอดของเราสำหรับข้อเสนอขบวนการองค์กรชุมชนจาก 17 จังหวัดภาคเหนือซึ่งตนจะนำไปเสนอให้นายกรัฐมนตรีได้รับทราบ
โอกาสนี้ รมว.ทส.​ และคณะได้เยี่ยมชมแปลงเกษตรกรราษฎรที่ฟื้นฟูทรัพยากรธรรมชาติตามแนวทางน้ำพางโมเดล ร่วมปลูกต้นไม้เพิ่มพื้นที่สีเขียว​ และเป็นสักขีพยานการทำบันทึกข้อตกลงความร่วมมือการจัดการทรัพยากรป่าไม้และที่ดินอย่างยั่งยืนในตำบลน้ำพาง ซึ่งบันทึกข้อตกลงฉบับนี้จัดทำขึ้นเพื่อให้เกิดความร่วมมือในการขับเคลื่อนการจัดการทรัพยากรป่าไม้และที่ดินอย่างยั่งยืน ตามแนวทางน้ำพางโมเดล ระหว่างกรมป่าไม้ กรมอุทยานแห่งชาติ สัตว์ป่า และพันธุ์พืช ขบวนการประชาชนเพื่อสังคมที่เป็นธรรม (P-Move) มูลนิธิพัฒนาภาคเหนือ เครือเจริญโภคภัณฑ์ องค์การบริหารส่วนตำบลน้ำพาง และประชาชนในพื้นที่ตำบลน้ำพาง
วันพฤหัสบดีที่ 5 พฤศจิกายน 2563
พม. ร่วมประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียน ครั้งที่ 29
พม. ร่วมประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียน ครั้งที่ 29
วันนี้ (5 พ.ย. 63) เวลา 10.15 น. ณ ห้องประชุม ชั้น 8 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางสาวสราญภัทร อนุมัติราชกิจ รองปลัดกระทรวงการพัฒนาสังคมและความมั่นคงของมนุษย์ ได้รับมอบหมายจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ให้ปฏิบัติหน้าที่หัวหน้าคณะผู้แทนไทยในระดับเจ้าหน้าที่อาวุโส พร้อมด้วยนายอรรคพงษ์ ศรีสุบัติ รักษาการในตำแหน่งผู้เชี่ยวชาญเฉพาะด้านพัฒนาสังคม นางศิริลักษณ์ มีมาก ผู้เชี่ยวชาญเฉพาะด้านผู้สูงอายุ นางสาววิมลรัตน์ รัชชุกูล ผู้อำนวยการกองการต่างประเทศ และผู้แทนหน่วยงานภายใต้ประชาคมสังคมและวัฒนธรรมอาเซียนของประเทศไทยที่เกี่ยวข้อง เข้าร่วมการประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียนครั้งที่ 29 (29th Meeting of Senior Officials Committee for the ASEAN Socio-Cultural Community: SOCA) ผ่านระบบการประชุมทางไกล (Video Conference) โดยมีผู้เข้าร่วมประชุมออนไลน์จากประเทศสมาชิกอาเซียน ประกอบด้วย หัวหน้าเจ้าหน้าที่อาวุโสสำหรับประชาคมสังคมและวัฒนธรรมอาเซียน (SOCA Leaders) และผู้มีส่วนเกี่ยวข้อง ซึ่งจัดขึ้นโดยกระทรวงแรงงาน คนพิการ และกิจการสังคม สาธารณรัฐสังคมนิยมเวียดนาม ภายใต้การเป็นประธานอาเซียนในปี 2563 ร่วมกับสำนักเลขาธิการอาเซียน
นางสาวสราญภัทร กล่าวว่า การประชุม SOCA ครั้งนี้ มีระเบียบวาระสำคัญในการรายงานความก้าวหน้า การดำเนินการตามแผนงานหลัก ตลอดจนเอกสารผลลัพธ์สำคัญที่จะมีการรับรองโดยคณะมนตรีประชาคมสังคมและวัฒนธรรมอาเซียน ก่อนเสนอต่อการประชุมสุดยอดอาเซียน ครั้งที่ 37 ภายใต้การเป็นประธานอาเซียนของเวียดนาม ในปี 2563 การรับทราบรายงานการประเมินผลครึ่งแผนของประชาคมสังคมและวัฒนธรรมอาเซียน การดำเนินงานข้ามสาขาและข้ามเสาของประชาคมสังคมและวัฒนธรรมอาเซียน โดยการประชุม SOCA ครั้งที่ 30 จะกำหนดจัดขึ้นในปี 2564 ณ ประเทศบรูไนดารุสซาลาม
วันพฤหัสบดีที่ 5 พฤศจิกายน 2563
ร​มว.ทส.​ ร่วมประชุมคณะรัฐมนตรีอย่างเป็นทางการนอกสถานที่​ ครั้งที่​ 3/2563​ จังหวัดภูเก็ต
ร​มว.ทส.​ ร่วมประชุมคณะรัฐมนตรีอย่างเป็นทางการนอกสถานที่​ ครั้งที่​ 3/2563​ จังหวัดภูเก็ต
​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ พร้อมด้วย​ นายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ และผู้บริหารระดับสูง​ ร่วมประชุมคณะรัฐมนตรีอย่างเป็นทางการนอกสถานที่​ ครั้งที่​ 3/2563​ และร่วมประชุมการขับเคลื่อนการพัฒนากลุ่มจังหวัดภาคใต้ฝั่งอันดามัน​ ​(ภูเก็ต​ กระบี่​ ตรัง​ พังงา​ ระนอง​และสตูล)​ โดยมี​ พลเอก​ ประยุทธ์​ จันทร์โอชา​ นายกรัฐมนตรี​ เป็นประธานการประชุม​ พร้อมด้วยคณะรัฐมนตรี​ และหน่วยงานที่เกี่ยวข้อง​ เข้าร่วมประชุม​ เมื่อวันที่ 3​ พ.ย.​2563 เวลา​ 08.00 น.ณ​ โรงแรมสแปลช บีท รีสอร์ต​ ไม้ขาว​ จังหวัดภูเก็ต
โดยก่อนการประชุม​ พลเอก​ ประยุทธ์​ จันทร์โอชา​ นายกรัฐมนตรี​ และคณะรัฐมนตรี​ ได้เยี่ยมชมนิทรรศการ​ และถ่ายภาพร่วมกับผู้ว่าราชการกลุ่มจังหวัดภาคใต้ฝั่งอันดามัน​ (ภูเก็ต​ กระบี่​ ตรัง​ พังงา​ ระนอง​ และสตูล)​ และในโอกาสนี้รัฐมนตรีว่าการกระทรวงทรัพยากรธรรมชาติและสิ่งแวดล้อม​ได้มอบหนังสืออนุญาตให้เข้าทำประโยชน์หรืออยู่อาศัยในพื้นที่เป้าหมาย​ การจัดที่ดินทำกินให้ชุมชน​พื้นที่ภาคใต้ฝั่งอันดามันแก่ผู้ว่าราชการจังหวัดและผู้แทนป่าชุมชน​ รวมทั้ง​ ได้มอบหนังสือแสดงป่าชุมชนจังหวัดภูเก็ต​ให้แก่ผู้แทนป่าชุมชน​ จำนวน​ 6​ ฉบับ​ โดยนายกรัฐมนตรี​ ได้ร่วมเป็นสักขีพยาน​ในการมอบฯ​ ครั้งนี้ด้วย​
ทั้งนี้​ ในการประชุมดังกล่าว​ กระทรวงทรัพยากรธรรมชาติและสิ่งแวดล้อม​ได้นำโครงการภายใต้การพัฒนาเศรษฐกิจและสังคมของกลุ่มจังหวัดภาคใต้ฝั่งอันดามัน​ ประกอบด้วย​ โครงการอนุรักษ์และฟื้นฟูทรัพยากรทางทะเลและชายฝั่งอันดามันเพื่อการท่องเที่ยวอย่างยั่งยืน, โครงการพัฒนาเส้นทางศึกษาธรรมชาติ​เรือนยอดต้นไม้​ Canopy Walkway โครงการพัฒนาศักยภาพบริการท่องเที่ยวอุทยานแห่งชาติ​ เสนอเข้าที่ประชุมเพื่อให้คณะรัฐมนตรีพิจารณา​ให้ความเห็นชอบในหลักการของโครงการดังกล่าวด้วย​
วันพฤหัสบดีที่ 5 พฤศจิกายน 2563
ไทยพร้อมแลกเปลี่ยนประสบการณ์การควบคุมการแพร่ระบาดโควิด-19 และให้การสนับสนุนตามที่เมียนมาต้องการ
ไทยพร้อมแลกเปลี่ยนประสบการณ์การควบคุมการแพร่ระบาดโควิด-19 และให้การสนับสนุนตามที่เมียนมาต้องการ
วันนี้ (วันพฤหัสบดีที่ 5 พฤศจิกายน 2563) เวลา 13.30 น. ณ ห้องโดมทอง ชั้น 2 ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้หารือทางโทรศัพท์กับ นางออง ซาน ซู จี ที่ปรึกษาแห่งรัฐสาธารณรัฐแห่งสหภาพเมียนมา เพื่อเป็นโอกาสในการสานต่อ และกระชับความสัมพันธ์ระดับผู้นำไทย และสาธารณรัฐแห่งสหภาพเมียนมา โดย นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุปสาระสำคัญการหารือ ดังนี้
นายกรัฐมนตรียินดีที่ได้หารือกันผ่านทางโทรศัพท์ในวันนี้ เป็นการยืนยันความสัมพันธ์ระหว่างกันที่แม้จะไม่ได้พบกันแต่ก็สามารถติดต่อกันผ่านช่องทางต่าง ๆ ได้ ทั้งแบบทวิภาคีในทุกระดับ ระหว่างหน่วยงานที่เกี่ยวข้องเพื่อยังคงพลวัตการติดต่อกัน และประชุมหารือแบบพหุภาคี ผ่านระบบการประชุมทางไกล เพื่อส่งเสริมต่อยอดผลประโยชน์ร่วมกัน
นายกรัฐมนตรีชื่นชมพัฒนาการด้านประชาธิปไตยของเมียนมา ชาวเมียนมาในไทยออกมาใช้สิทธิเลือกตั้งที่สถานเอกอัครราชทูตและสถานกงสุลใหญ่เมียนมาในประเทศไทยจำนวนมาก นายกรัฐมนตรีเชื่อมั่นว่ารัฐบาลเมียนมาจะสามารถจัดการการเลือกตั้งทั่วไปที่จะเกิดขึ้นในวันที่ 8 พฤศจิกายน 2563 นี้ได้อย่างสันติ ราบรื่น และไทยยืนยันความพร้อมที่จะสานต่อความริเริ่ม ร่วมมือในทุกมิติกับเมียนมาต่อไป
ที่ปรึกษาแห่งรัฐสาธารณรัฐแห่งสหภาพเมียนมาขอบคุณสำหรับคำอวยพร และขอบคุณนายกรัฐมนตรีที่จัดการหารือผ่านโทรศัพท์ครั้งนี้ ชื่นชมความสัมพันธ์ระหว่างกันที่มีมาอย่างยาวนานและราบรื่น ไทยและเมียนมาถือเป็นประเทศที่ผูกพัน มีความสัมพันธ์ใกล้ชิดในทุกระดับ ขอบคุณรัฐบาลไทยที่ให้ความช่วยเหลือด้านการสาธารณสุขกับเมียนมาเพื่อต่อสู้กับวิกฤต COVID-19 ทั้งในรูปของเงินบริจาค ยารักษาโรค อุปกรณ์ทางการแพทย์ และของอุปโภคบริโภค พร้อมกันนี้ เมียนมาขอบคุณรัฐบาลไทยที่ดูแลแรงงานเมียนมาในไทยเป็นอย่างดี และหวังว่าจะได้พบนายกรัฐมนตรีอีกครั้งภายหลังสถานการณ์คลี่คลาย
รัฐบาลไทยติดตามสถานการณ์การแพร่ระบาดของโรค COVID-19 ในเมียนมาและตามแนวชายแดนด้วยความเป็นห่วง เชื่อมั่นและให้กำลังใจเมียนมาในการรับมือกับความท้าทายครั้งนี้ ทั้งนี้ ไทยพร้อมให้ความรู้ แลกเปลี่ยนประสบการณ์ และให้ความช่วยเหลือเพิ่มเติมในส่วนที่รัฐบาลไทยมีศักยภาพตามที่เมียนมาต้องการ โดยทั้งสองฝ่ายยินดีที่จะให้หน่วยงานที่เกี่ยวข้องร่วมมือหารือกันในรายละเอียดต่อไป
นายกรัฐมนตรียืนยันว่า ไทยจะคุ้มครองดูแลแรงงานเมียนมาในประเทศไทยเสมือนที่ดูแลแรงงานไทย ทั้งนี้ ในช่วงที่ยังมีข้อจำกัดการเดินทางระหว่างกัน รัฐบาลไทยได้ออกมาตรการผ่อนผันให้แรงงานเมียนมาที่อยู่ในไทยอยู่แล้วให้สามารถพำนักและทำงานได้ต่อเพื่ออำนวยความสะดวกให้เป็นไปตามความต้องการของแรงงานเมียนมา ผู้ประกอบการไทย และแรงงานเมียนมามีความสำคัญต่อการขับเคลื่อนเศรษฐกิจของไทย ในส่วนของศูนย์จัดเก็บข้อมูลแรงงานเมียนมาชั่วคราวนั้น ทั้งสองฝ่ายยินดีร่วมพิจารณาดำเนินการในส่วนที่เกี่ยวข้องต่อไป
ทั้งสองฝ่ายยืนยันที่จะร่วมมือกันฟื้นฟูเศรษฐกิจภายหลังสถานการณ์โควิด-19 คลี่คลาย นายกรัฐมนตรีเห็นว่ายังมีโอกาสของความร่วมมือระหว่างกันอีกมากตามแนวชายแดนเพื่อพัฒนาการค้าการลงทุนระหว่างกันพร้อมให้หน่วยงานที่เกี่ยวข้องหารือกันเพื่อขยายความร่วมมือ โดยที่ปรึกษาแห่งรัฐสาธารณรัฐแห่งสหภาพเมียนมาประสงค์ให้ดำเนินความร่วมมือระหว่างกันต่อไป เศรษฐกิจจะต้องไม่หยุดชะงักแม้จะประสบกับสถานการณ์โควิด-19
วันพฤหัสบดีที่ 5 พฤศจิกายน 2563
เลขานุการรัฐมนตรีว่าการกระทรวงยุติธรรม รับเรื่องขอความเป็นธรรมรับเรื่องรามร้องทุกข์ กรณีมารดาถูกบุตรชายทำร้ายร่างกายได้รับบาดเจ็บสาหัส และกรณีพ่อค้าแม่ค้าลอตเตอรี่ถูกพ่อค้าคนกลางโก
เลขานุการรัฐมนตรีว่าการกระทรวงยุติธรรม รับเรื่องขอความเป็นธรรมรับเรื่องรามร้องทุกข์ กรณีมารดาถูกบุตรชายทำร้ายร่างกายได้รับบาดเจ็บสาหัส และกรณีพ่อค้าแม่ค้าลอตเตอรี่ถูกพ่อค้าคนกลางโกงค่าลอตเตอรี่กว่า ๔๐๐ ล้านบาท
ในวันอังคารที่ ๒ พฤศจิกายน ๒๕๖๓ เวลา ๑๓.๓๐ น. ณ บริเวณหน้าศูนย์ยุติธรรมสร้างสุข กระทรวงยุติธรรม ชั้น ๒ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม มอบหมายให้ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม รับเรื่องขอความเป็นธรรมจากนางปิยะดา ธำรงลาภ ผู้เป็นมารดา กรณี ถูกนายพศวีร์ ธำรงลาภ บุตรชายวัย ๓๕ ปี อดีตนักกีฬายูโเยาวชนทีมชาติไทย เกิดอาการคลุ้มคลั่งจากการเสพยาเสพติด และทำร้ายร่างกายได้รับบาดเจ็บสาหัส ทั้งนี้กระทรวงยุติธรรม จะตรวจสอบรายละเอียด ข้อเท็จจริง และจะดำเนินการในส่วนที่เกี่ยวข้อง เพื่อให้ผู้เสียหายได้เข้าสู่กระบวนการคุ้มครองพยาน และได้รับการเยียวยาตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ และที่แก้ไขเพิ่มเติม (ฉบับที่ ๒) พ.ศ. ๒๕๕๙ ต่อไป จากนั้น เลขานุการรัฐมนตรีว่าการกระทรวงยุติธรรม พร้อมด้วย พันตำรวจเอก อัครพล บุณโยปัษฎัมภ์ รองอธิบดีกรมสอบสวนคดีพิเศษ รับเรื่องร้องขอความเป็นธรรมจากตัวแทนกลุ่มผู้เสียหายที่เป็นพ่อค้าแม่ค้าขายลอตเตอรี่ ซึ่งถูกพ่อคนกลางโกงเงินค่าลอตเตอรี่ จากข้อมูลเบื้องต้นพบเป็นกลุ่มผู้เสียหายจากจังหวัดสุรินทร์ กว่า ๑๐๐ คน และจังหวัดอื่น ๆ ซึ่งขณะนี้กำลังทะยอยเข้าแจ้งความ โดยมูลค่าความเสียหายกว่า ๔๐๐ ล้านบาท โดยกระทรวงยุติธรรมจะดำเนินการประสานงานกับหน่วยงานที่เกี่ยวข้องเพื่อให้ความช่วยเหลือต่อไป ทั้งนี้ หากประชาชนที่ไม่ได้รับความเป็นธรรม สามารถร้องเรียน ร้องทุกข์ ขอรับความช่วยเหลือได้ที่ศูนย์ยุติธรรมสร้างสุข กระทรวงยุติธรรม อาคารราชบุรีดิเรกฤทธิ์ ศูนย์ราชการเฉลิมพระเกียรติฯ ถนนแจ้งวัฒนะ แขวงทุ่งสองห้อง เขตหลักสี่กรุงเทพฯ ๑๐๒๑๐ โทรสายด่วนยุติธรรม ๑๑๑๑ กด ๗๗ หรือโทรศัพท์ ๐๒ ๑๔๑ ๕๑๐๐
วันพฤหัสบดีที่ 5 พฤศจิกายน 2563
ปลัดฯ กอบชัย เปิดสัมมนา "เครื่องมือยกระดับหน่วยงานภาครัฐสู่ระบบราชการ 4.0 " เพิ่มประสิทธิภาพการทำงานด้วยเทคโนโลยีสมัยใหม่ ตามนโยบายตลาดและนวัตกรรมนำอุตสาหกรรมไทย
นายกอบชัย สังสิทธิสวัสดิ์ ปลัดกระทรวงอุตสาหกกรม เป็นประธานเปิดการสัมมนาเชิงปฏิบัติการ เรื่อง เครื่องมือยกระดับหน่วยงานภาครัฐสู่ระบบราชการ 4.0 สำนักงานปลัดกระทรวงอุตสาหกรรม
วันนี้ (5 พฤศจิกายน 2563) นายกอบชัย สังสิทธิสวัสดิ์ ปลัดกระทรวงอุตสาหกกรม เป็นประธานเปิดการสัมมนาเชิงปฏิบัติการ เรื่อง เครื่องมือยกระดับหน่วยงานภาครัฐสู่ระบบราชการ 4.0 สำนักงานปลัดกระทรวงอุตสาหกรรม ซึ่งจัดขึ้นระหว่างวันที่ 4-6 พฤศจิกายน 2563 ณ โรงแรมโกลเด้นทิวลิป พระราม 9 โดยมีวัถตุประสงค์เพื่อให้ผู้บริการ คณะทำงานพัฒนาระบบราชการ 4.0 (PMQA 4.0) และบุคลากรของสำนักงานปลัดกระทรวงอุตสาหกรรม มีความรู้ ความเข้าใจในหลักการและแนวคิดของการดำเนินการพัฒนาคุณภาพการบริหารจัดการภาครัฐ ตามเกณฑ์การประเมินสถานะของหน่วยงานภาครัฐในการเป็นระบบราชการ 4.0 เพื่อจัดทำแผนพัฒนาระบบการบริหารจัดการ ให้มีความพร้อมในการรับการประเมินรางวัลเลิศรัฐ สาขาคุณภาพการบริหารจัดการภาครัฐ
ปลัดกระทรวงอุตสาหกรรม กล่าวว่า สำนักงานปลัดกระทรวงอุตสาหกรรม มีนโยบายที่จะขับเคลื่อนองค์กรไปสู่ระบบราชการ 4.0 โดยร่วมทำงานกับเครือข่ายทั้งภาครัฐและภาคเอกชน โดยมีสำนักงานอุตสาหกรรมจังหวัดทั่วประเทศเป็นจุดเชื่อมโยงและบูรณาการการทำงาน ซึ่งจะใช้การทำงานภายใต้แนวคิด Smart Office & Smart Service ที่เน้นการทำงานและให้บริการที่เป็นไปตามมาตรฐานด้วยการนำนวัตกรรมและเทคโนโลยีสมัยใหม่มาช่วยเพิ่มประสิทธิภาพการทำงานและการบริการ รวมถึงมีการกำหนดนโยบายการส่งเสริมและพัฒนาภาคอุตสาหกรรมด้วย “ตลาดและนวัตกรรมนำอุตสาหกรรมไทย” ที่มุ่งเน้นการส่งเสริมและพัฒนา SME และวิสาหกิจชุมชนด้วยงานวิจัย นวัตกรรม และดิจิทัล รวมถึงการสร้างและพัฒนาให้หน่วยงานในสังกัดเป็นองค์กรขับเคลื่อนนวัตกรรม Innovation Driven Enterprises (IDE) จึงมีความจำเป็นที่ต้องปรับเปลี่ยนสู่องค์การดิจิทัล (Digital Transformation) เพื่อลดขั้นตอนและระยะเวลาการปฏิบัติงานและการให้บริการ รวมถึงปรับเปลี่ยนกระบวนงานให้เป็นดิจิทัลมากขึ้น #ตลาดและนวัตกรรมนำอุตสาหกรรมไทย
วันพฤหัสบดีที่ 5 พฤศจิกายน 2563
บอร์ดกองทุนพัฒนาดิจิทัลฯ อนุมัติ 6 โครงการ ช่วยส่วนราชการ รัฐวิสาหกิจ สถานพยาบาล โรงเรียนแพทย์ รองรับผลกระทบจากไวรัสโควิด-19
บอร์ดกองทุนพัฒนาดิจิทัลฯ อนุมัติ 6 โครงการ ช่วยส่วนราชการ รัฐวิสาหกิจ สถานพยาบาล โรงเรียนแพทย์ รองรับผลกระทบจากไวรัสโควิด-19
วันนี้ (5 พ.ย. 63) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการบริหารกองทุนพัฒนาดิจิทัลเพื่อเศรษฐกิจและสังคม ครั้งที่ 6/2563 โดยมีนายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคมเข้าร่วมด้วย
ที่ประชุมรับทราบผลการดำเนินงานของกองทุนพัฒนาดิจิทัลเพื่อเศรษฐกิจและสังคม อาทิ แผนการดำเนินงานประจำปีแผนการใช้จ่ายเงินและตัวชี้วัดการประเมินผลของกองทุน การเข้าร่วมประชุมเพื่อให้ข้อมูลที่เกี่ยวข้องกับกองทุนต่อสภาผู้แทนและวุฒิสภา ผลการดำเนินงานตามข้อเสนอแนะของผู้ตรวจสอบภายในประจำปีงบประมาณ พ.ศ. 2563 การเปิดรับข้อเสนอโครงการกิจกรรมของกองทุนฯ ประจำปีงบประมาณ พ.ศ. 2563 ครั้งที่ 2 และผลการดำเนินงานและการเบิกจ่ายเงินโครงการที่ประกาศเปิดรับข้อเสนอโครงการ/กิจกรรมของกองทุนสำหรับหน่วยงานของรัฐ เอกชน และประชาชนทั่วไป
โอกาสนี้ ยังได้พิจารณาเปลี่ยนแปลงรายละเอียดของสัญญาฯ โครงการที่มีคำขอวงเงินเกินกว่า 10 ล้านบาท จำนวน 2 โครงการ ได้แก่โครงการทดสอบเทคโนโลยีดิจิทัล และ 5G สำหรับให้บริการรักษาโรคหลอดเลือดสมองเฉียบพลันโดยใช้รถโมบายสโตรคยูนิตร่วมกับระบบปรึกษาทางไกลของคณะแพทย์ศาสตร์ศิริราชพยาบาล มหาวิทยาลัยมหิดล โดยอนุมัติการเปลี่ยนแปลงหมวดงบประมาณ คุณลักษณะเฉพาะของเครื่อง CT scan รวมถึงปรับเงื่อนไขการเบิกจ่ายเงินจากกองทุน (Payment Term) และแผนปฏิบัติการและแผนงบประมาณให้สอดคล้องโดยไม่เปลี่ยนแปลงระยะเวลาและวงเงินงบประมาณโครงการ และโครงการจัดทำระบบดิจิทัลและเทคโนโลยีเพื่อเชื่อมโยงข้อมูลสุขภาพทั่วประเทศของบริษัท กสท โทรคมนาคม จำกัด (มหาชน) โดยอนุมัติขยายระยะเวลาการดำเนินงานโครงการจาก 12 เดือน เป็น 15 เดือน รวมถึงปรับเงื่อนไขการเบิกจ่ายเงินจากกองทุน (Payment Term) และแผนปฏิบัติการและแผนงบประมาณให้สอดคล้องโดยไม่เปลี่ยนแปลงวงเงินงบประมาณโครงการ รวมทั้งอนุมัติโครงการตามประกาศเปิดรับข้อเสนอโครงการ/กิจกรรมฯ ประจำปีงบประมาณ พ.ศ. 2563 ครั้งที่ 2 มาตรา 26 (1) และ (2) ที่มีคำขอวงเงินเกินว่า 10 ล้านบาท จำนวน 6 โครงการ ได้แก่ โครงการพัฒนาศักยภาพผู้ประกอบการด้าน Digital Economy ภาคกลาง โครงการศูนย์ดิจิทัลเพื่อการพัฒนาการสร้างหลักสูตรการเรียนการสอนการพัฒนามนุษย์ เพื่อรองรับยุทธศาสตร์ชาติ 20 ปี และการแข่งขันทางเศรษฐกิจโลกในอนาคต โครงการพัฒนาทักษะการเรียนอาหารออนไลน์ สถาบันการอาหารไทย (Thai Cuisine Academy) โครงการปัญญาประดิษฐ์และแอปพลิเคชันอัจฉริยะสำหรับวินิจฉัยโรคผิวหนังในผู้ป่วยเด็ก โครงการพัฒนาระบบฐานงานบริการคลังข้อมูลเสียง (Sound Data Services Platform) เพื่อการพัฒนาเศรษฐกิจสังคมและสิ่งแวดล้อม และโครงการเพิ่มขีดความสามารถในการรักษาความปลอดภัยระบบสาระสนเทศสำหรับรองรับหน่วยงานที่มีภารกิจที่สำคัญเป็นพิเศษและเพื่อประโยชน์สาธารณะของประเทศ ด้วย
ทั้งนี้ รองนายกรัฐมนตรีได้สั่งการให้คณะกรรมการฯ เร่งสรรหาบุคลากรที่จำเป็นเพื่อช่วยในการดำเนินงานของกองทุนฯ ให้ประสพผลสัมฤทธิ์และมีประสิทธิภาพ โดยให้ที่ปรึกษากองทุน ช่วยเหลือแนะนำที่เป็นประโยชน์ในการบริหารงานกองทุน รวมทั้งมอบหมายให้หน่วยงานที่เกี่ยวข้องเร่งดำเนินโครงการตามที่ได้รับการอนุมัติให้เกิดผลเป็นรูปธรรมอย่างเร่งด่วนด้วย
-----------------------------
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 5 พฤศจิกายน 2563
'พลเอก​ ประวิตร'​ เปิดโครงเก็บขยะชายหาด​ ทส.​ พร้อมนำคณะฯ​ ร่วมกิจกรรมปล่อยเต่า​ทะเล​ และเก็บขยะชายหาด​ในพื้นที่อุทยานแห่งชาติสิรินาถ​ จ.ภูเก็ต
'พลเอก​ ประวิตร'​ เปิดโครงเก็บขยะชายหาด​ ทส.​ พร้อมนำคณะฯ​ ร่วมกิจกรรมปล่อยเต่า​ทะเล​ และเก็บขยะชายหาด​ในพื้นที่อุทยานแห่งชาติสิรินาถ​ จ.ภูเก็ต
'พลเอก​ ประวิตร'​ เปิดโครงเก็บขยะชายหาด​ ทส.​ พร้อมนำคณะฯ​ ร่วมกิจกรรมปล่อยเต่า​ทะเล​ และเก็บขยะชายหาด​ในพื้นที่อุทยานแห่งชาติสิรินาถ​ จ.ภูเก็ต
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย​ นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม​ และคณะผู้บริหารกระทรวงฯ​ ให้การต้อนรับ​ พลเอก​ ประวิตร วงษ์สุวรรณ รองนายกรัฐมนตรีและคณะ ในโอกาสเป็นประธานในพิธีเปิดโครงการเก็บขยะชายหาด​ พร้อมมอบโล่เกียรติคุณให้แก่ผู้ที่ให้ความร่วมมือในการอนุรักษ์เต่าทะเล และมอบเงินรางวัลให้แก่ผู้แจ้งเบาะแสการขึ้นวางไข่ของเต่าทะเล รวมทั้งได้พบปะพูดคุยกับประชาชน​ เด็กและเยาวชน​ที่มาร่วมกิจกรรม นอกจากนี้​ ได้ร่วมปลูกต้นจิกทะเล​ เยี่ยมชมนิทรรศการการอนุรักษ์เต่าทะเล​ และ​ร่วมกิจกรรมปล่อยเต่าทะเล​ (เต่าตนุ)​ จำนวน​ 9​ ตัว​ บริเวณชายหาดในยาง​ อีกทั้ง​ ได้นำรัฐมนตรีฯ​ คณะผู้บริหาร​ และผู้ร่วมกิจกรรมเดินเก็บขยะบริเวณชายหาด โดยมี​ หน่วยงานภาครัฐ​ ภาคเอกชน เจ้าหน้าที่ในสังกัดกระทรวงฯ​ และประชาชนในพื้นที่เข้าร่วมกิจกรรมกว่า 600 คน เมื่อวันที่ 2 พ.ย.63 ​ณ สถาบันประชารัฐพิทักษ์ทะเล อุทยานแห่งชาติสิรินาถ จังหวัดภูเก็ต
รมว.ทส. กล่าวว่า ปัจจุบันปัญหาขยะมูลฝอยเป็นปัญหาที่ทุกฝ่ายที่เกี่ยวข้อง ต้องให้ความสำคัญและให้ความร่วมมือในการแก้ไข​ เพราะนับวันจะทวีความรุนแรงมากยิ่งขึ้น​ ก่อให้เกิดผลกระทบต่อประชาชนและสิ่งแวดล้อมทั้งทางตรงและทางอ้อม อีกทั้งในปัจจุบันเต่าทะเลมีจำนวนลดลงจนมีแนวโน้มว่าจะสูญพันธุ์ สาเหตุที่ทำให้เต่าทะเลลดลงมีสาเหตุสำคัญ คือแหล่งที่อยู่อาศัย แหล่งอาหาร และแหล่งวางไข่ เสื่อมโทรมหรือถูกคุกคาม โดยเฉพาะอย่างยิ่งถุงพลาสติกที่มีลักษณะคล้ายแมงกะพรุน ซึ่งเป็นอาหารของเต่าทะเล​ ดังนั้น​ ทุกภาคส่วนจึงต้องร่วมกัน​ดูแล​ รักษา​ ฟื้นฟูและปกป้องทรัพยากรธรรมชาติและสิ่งแวดล้อม​ ให้อยู่ในสภาพที่สวยงามและสมบูรณ์​เพื่อลูกหลานในอนาคต
พลเอกประวิตรฯ กล่าวว่า ทรัพยากรธรรมชาติเป็นสิ่งที่มนุษย์ทุกคนนำมาใช้เพื่อให้เกิดประโยชน์ในการดำรงชีพแก่ตนเองเป็นปัจจัย 4 อันเป็นปัจจัยพื้นฐานในการดำเนินชีวิต ปัจจุบันทรัพยากรธรรมชาติถูกนำมาใช้อย่างฟุ่มเฟือยและการบริหารจัดการอย่างไม่เหมาะสม ส่งผลกระทบต่อความสมดุลของธรรมชาติ​ เกิดภัยพิบัติต่าง ๆ ความอุดมสมบูรณ์ของทรัพยากรธรรมชาติหมดไป​ ฤดูกาลแปรผันฝนฟ้าแปรปรวน เกิดโรคระบาดทั่วทุกมุมโลก เกิดปัญหาขยะทะเลที่ส่งผลกระทบต่อมนุษย์และสัตว์นานาชนิด จึงเป็นหน้าที่ของเราทุกคนในการดูแลรักษา อนุรักษ์และฟื้นฟูทรัพยากรธรรมชาติ ทำให้ธรรมชาตินั้นกลับมาสมบูรณ์ดังเดิม​ เพราะเราทุกคนย่อมมีความต้องการสิ่งแวดล้อมที่ดี เหมาะสม น่าอยู่อาศัย สิ่งมีชีวิตทุกชนิดก็เช่นเดียวกัน ผมจึงขอเชิญชวนให้ทุกท่าน ร่วมกันดูแล ปกป้องชายหาด​ ท้องทะเล​ และปกป้องทรัพยากรธรรมชาติ ให้มีความสมบูรณ์และมีความยั่งยืนตลอดไป
วันพฤหัสบดีที่ 5 พฤศจิกายน 2563
'วราวุธ'​ รมว.ทส.​ ลุยวันหยุดติดตามสถานการณ์ด้านทรัพยากรธรรมชาติและสิ่งแวดล้อมพื้นที่ป่าในเมือง​
'วราวุธ'​ รมว.ทส.​ ลุยวันหยุดติดตามสถานการณ์ด้านทรัพยากรธรรมชาติและสิ่งแวดล้อมพื้นที่ป่าในเมือง​ "มหัศจรรย์เขาขนาบน้ำ​ พื้นที่ชุ่มน้ำโลก" จังหวัดกระบี่
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม​ (ปกท.ทส.)​ และผู้บริหารระดับสูง​ของกระทรวงฯ​ ลงพื้นที่ตรวจติดตามสถานการณ์ทรัพยากรธรรมชาติและสิ่งแวดล้อมบริเวณป่าในเมือง​ (มหัศจรรย์เขาขนาบน้ำ​ พื้นที่ชุ่มน้ำโลก)​ จังหวัดกระบี่​ และตรวจเยี่ยมให้ขวัญกำลังใจเจ้าหน้าที่ พร้อมพบปะพูดคุยมอบถุงยังชีพ​ และถุงผ้าให้แก่ผู้แทนอาสาสมัครพิทักษ์ทะเล​ (อสทล.)​ จังหวัดกระบี่​และภูเก็ต​ รวมทั้งเจ้าหน้าที่ของกรมทรัพยากรทางทะเลและชายฝั่งที่ปฏิบัติงานในพื้นที่​ ​ โดยมี​ พ.ต.ท.ม.ล.กิติบดี ประวิตร ผู้ว่าราชการจังหวัดกระบี่​ อาสาสมัครพิทักษ์ทะเล​ เจ้าหน้าที่ที่เกี่ยวข้อง และประชาชนในพื้นที่ให้การต้อนรับ​ เมื่อวันที่ 1​ พ.ย.​ 63ณ​ สำนักงานทรัพยากรทางทะเลและชายฝั่งที่​ 10​ ศูนย์บริหารจัดการทรัพยากรป่าชายเลน​ จังหวัดกระบี่
รมว.ทส.​ กล่าวว่า​ ทรัพยากรทางทะเล​และชายฝั่ง​ และป่าชายเลยมีคุณค่ามากมาย​ทั้งทางเศรษฐกิจ​ และการป้องกันการกัดเซาะชายฝั่ง​ ตนขอขอบคุณและเป็นขวัญกำลังใจให้เจ้าหน้าอาสาสมัครพิทักษ์ทะเล​ เจ้าหน้าที่ผู้ปฏิบัติงาน​ และประชาชนในพื้นที่​ทุกคน​ ที่ได้ร่วมกันปฏิบัติงานด้วยความเข้มแข็ง​ ทุ่มเท​ ทำให้ทรัพยากรธรรมชาติและป่าชายเลนมีพื้นที่สมบูรณ์เพิ่มมากขึ้น​ รวมทั้ง​ ได้ฟื้นฟูทรัพยากรธรรมชาติและสิ่งแวดล้อมให้อุดมสมบูรณ์​เพื่อส่งต่อให้ลูกหลานในอนาคตต่อไป​ นอกจากนี้​ รมว.ทส.​ และ​ ปกท.ทส.​ ได้ปลูกต้นจิกทะเล​ เดินเท้าและล่องเรือศึกษาเส้นทางธรรมชาติ​ในโอกาสนี้ด้วย
วันพฤหัสบดีที่ 5 พฤศจิกายน 2563
รมว.ยุติธรรม ประชุมผู้บริหารกระทรวงยุติธรรม ครั้งที่ ๓๗/๒๕๖๓
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๓๗/๒๕๖๓
ในวันพุธที่ ๔ พฤศจิกายน ๒๕๖๓ เวลา ๑๐.๐๐ น. ณ ห้องประชุมนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๓๗/๒๕๖๓ ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๓๗/๒๕๖๓ โดยมี ว่าที่ ร.ต.ธนกฤต จิตรอารีย์​รัตน์​ เลขานุการ รัฐมนตรีว่าการกระทรวงยุติธรรม นายธนวัชร นิติกาญจนา ที่ปรึกษา รัฐมนตรีว่าการกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และผู้บริหารกระทรวงยุติธรรม เข้าร่วมฯ
โดยที่ประชุมได้รับทราบความคืบหน้าการดำเนินงานของศูนย์เฉพาะกิจเฝ้าระวังความปลอดภัยของประชาชน (JSOC) ความคืบหน้าแนวทางการจัดตั้งบริษัท หรือ ธุรกิจเพื่อสังคม (Social Enterprise) หรือองค์การมหาชน เพื่อเพิ่มช่องทางในการจำหน่ายผลิตภัณฑ์ของผู้ต้องขัง และการเก็บข้อมูลประวัติอาชญากรเชิงลึกให้เป็นระบบ
ทั้งนี้ รัฐมนตรีว่าการกระทรวงยุติธรรม ได้กำชับเรื่อง การบริหารจัดการของศูนย์ JSOC ว่าต้องทำให้สังคมเห็นว่าการทำงานของศูนย์ฯ มีประสิทธิภาพ สามารถสร้างความปลอดภัยให้เกิดขึ้นในสังคมจากผู้ต้องขังคดีร้ายแรงที่พ้นโทษ รวมทั้งมีบูรณาการประสานงานกับหน่วยงานต่าง ๆ ในการช่วยติดตามผู้ต้องขังที่พ้นโทษ เพื่อให้งานมีประสิทธิภาพมากที่สุด
วันพฤหัสบดีที่ 5 พฤศจิกายน 2563
หารือแนวทางช่วยเหลือเกษตรกรสมาชิก กฟก. มุ่งฟื้นฟูและพัฒนาอาชีพผ่านโครงการต่างๆ สร้างรายได้อย่างยั่งยืน
​ก.เกษตรฯ เดินหน้าบูรณการภารกิจร่วมกับทุกภาคส่วน หารือแนวทางช่วยเหลือเกษตรกรสมาชิก กฟก. มุ่งฟื้นฟูและพัฒนาอาชีพผ่านโครงการต่างๆ สร้างรายได้อย่างยั่งยืน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยว่า ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะรองประธานกรรมการกองทุนฟื้นฟูและพัฒนาเกษตร ให้เป็นประธานการประชุมหารือแนวทางการให้ความช่วยเหลือเกษตรกรสมาชิกกองทุนฟื้นฟูและพัฒนาเกษตรกร ครั้งที่ 1/2563 เพื่อให้เกษตรกรสมาชิกกองทุนฟื้นฟูฯ ได้รับความช่วยเหลือตามโครงการหรือนโยบายของภาครัฐในด้านต่างๆ มากยิ่งขึ้น ณ ห้องประชุม 123 กระทรวงเกษตรและสหกรณ์ ว่า กองทุนฟื้นฟูและพัฒนาเกษตรกร จัดตั้งขึ้นตามพระราชบัญญัติกองทุนฟื้นฟูและพัฒนาเกษตรกร พ.ศ.2542 โดยมีวัตถุประสงค์ เพื่อส่งเสริมและสนับสนุนการรวมกลุ่มของเกษตรกรในการพัฒนาคุณภาพชีวิตและการแก้ไขปัญหาของเกษตรกร ส่งเสริมและสนับสนุนการฟื้นฟูและพัฒนาอาชีพเกษตรกรรม พัฒนาความรู้ในด้านเกษตรกรรมหรือกิจกรรมที่เกี่ยวเนื่อง เพื่อสร้างความเข้มแข็งให้แก่องค์กรเกษตรกร ตลอดจนพัฒนาศักยภาพในการพึ่งพาตนเองและเกื้อกูลซึ่งกันและกันระหว่างเกษตรกร ต่อมาได้มีการแก้ไขเพิ่มเติมพระราชบัญญัติกองทุนฟื้นฟูและพัฒนาเกษตรกร ฉบับที่ 2 พ.ศ.2544 เพื่อให้สามารถดำเนินการแก้ไขปัญหาหนี้สินของเกษตรกรได้ โดยกำหนดให้เกษตรกรที่ได้รับการจัดการหนี้ต้องเข้าสู่กระบวนการฟื้นฟู และแก้ไขเพิ่มเติมฉบับที่ 3 เพื่อให้สามารถจัดการหนี้สินเกษตรกรที่ใช้บุคคลค้ำประกันได้
นอกจากนี้ กลไกที่สำคัญของกองทุนฟื้นฟูฯ คือมีผู้แทนเกษตรกรร่วมเป็นคณะกรรมการทั้งสิ้น 3 ชุด ประกอบด้วย 1. คณะกรรมการกองทุนฟื้นฟูและพัฒนาเกษตรกร 2. คณะกรรมการบริหารกองทุนฟื้นฟูและพัฒนาเกษตรกร และ 3. คณะกรรมการจัดการหนี้ของเกษตรกร ปัจจุบัน มีองค์กรที่ขึ้นทะเบียนเป็นสมาชิกกองทุนฟื้นฟูฯ จำนวนทั้งสิ้น 55,588 องค์กร เกษตรกรสมาชิก จำนวน 5,646,695 คน
นายอลงกรณ์ กล่าวว่า การประชุมในวันนี้เป็นการประชุมร่วมกันกับส่วนราชการ หน่วยงานที่เกี่ยวข้อง เพื่อบูรณาการภารกิจร่วมกันในการหาแนวทางการให้ความช่วยเหลือเกษตรกรสมาชิกกองทุนฟื้นฟูและพัฒนาเกษตรกร อาทิ กรมส่งเสริมการเกษตร กรมประมง กรมปศุสัตว์ กรมส่งเสริมสหกรณ์ สำนักงานเศรษฐกิจและการเกษตร สำนักงานกองทุนฟื้นฟูและพัฒนาเกษตรกร สำนักบริหารกองทุนเพื่อช่วยเหลือเกษตรกรและรับเรื่องร้องเรียน และกองทุนสงเคราะห์เกษตรกร เป็นต้น โดยที่ประชุมมีความเห็นร่วมกันในการนำนโยบาย “เกษตรผลิต พาณิชย์ตลาด” ของประธาน และรองประธาน กองทุนฟื้นฟูฯ มาดำเนินการให้เกิดเป็นรูปธรรม และยินดีสนับสนุนเกษตรกรสมาชิกโดยเน้นการฟื้นฟูและพัฒนาอาชีพให้กับเกษตรกรรายย่อย ร่วมกันจัดทำแผนการดำเนินงานในพื้นที่ให้สมบูรณ์ เชื่อมโยงข้อมูลเพื่อการบริหารงาน ส่งเสริมอาชีพให้กับสมาชิกกองทุนฯ ผลิตสินค้าเกษตรที่ตรงความต้องการของตลาด เพื่อแก้ปัญหาความยากจน ให้เกษตรกรสมาชิกมีรายได้อย่างยั่งยืน ตลอดจนส่งเสริมผ่านโครงการต่างๆ ของกระทรวงเกษตรและสหกรณ์ ทั้งนี้ จะมีการติดตามการดำเนินงานขับเคลื่อนอย่างใกล้ชิดและต่อเนื่อง
วันพฤหัสบดีที่ 5 พฤศจิกายน 2563
กระทรวงยุติธรรม ขับเคลื่อนการปฏิรูปการพัฒนามาตรการต่อผู้กระทำผิดอาญาแทนการควบคุมตัวโดยการมีส่วนร่วมขององค์กรสหวิชาชีพและชุมชน
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะอนุกรรมการด้านการปฏิรูปการพัฒนามาตรการต่อผู้กระทำผิดอาญาแทนการควบคุมตัว โดยการมีส่วนร่วมขององค์กรสหวิชาชีพและชุมชน ครั้งทื่ ๓/๒๕๖๓
ในวันอังคารที่ ๓ พฤศจิกายน ๒๕๖๓ เวลา ๐๙.๓๐ น. ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพมหานคร ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะอนุกรรมการด้านการปฏิรูปการพัฒนามาตรการต่อผู้กระทำผิดอาญาแทนการควบคุมตัว โดยการมีส่วนร่วมขององค์กรสหวิชาชีพและชุมชน ครั้งทื่ ๓/๒๕๖๓ โดยมีคณะอนุกรรมการฯ และเจ้าหน้าที่ที่เกี่ยวข้อง เข้าร่วมประชุมฯ เพื่อพิจารณาร่างพระราชบัญญัติแก้ไขเพิ่มเติมประมวลกฎหมายอาญา (ฉบับที่ ..) พ.ศ. .... (การกำหนดมาตรการแทนการจำคุก) โดยมีการแก้ไขเพิ่มเติม 5 มาตรา ทั้งนี้ ที่ประชุมมีมติเห็นชอบในหลักการของร่างพระราชบัญญัติแก้ไขเพิ่มเติมประมวลกฎหมายอาญาฯ ตามที่ฝ่ายเลขานุการการประชุมเสนอ พร้อมทั้งให้เสนอร่างพระราชบัญญัติแก้ไขเพิ่มเติมประมวลกฎหมายอาญาฯ ต่อที่ประชุม กพยช. ครั้งที่ ๒/๒๕๖๓ และเห็นควรให้คณะอนุกรรมการฯ ยุติภารกิจในการปฏิบัติหน้าที่ตั้งแต่บัดนี้เป็นต้นไป
วันพฤหัสบดีที่ 5 พฤศจิกายน 2563
​ทส.ประชุมคณะกรรมการสิ่งแวดล้อมแห่งชาติ ครั้งที่ 7/2563
​ทส.ประชุมคณะกรรมการสิ่งแวดล้อมแห่งชาติ ครั้งที่ 7/2563
วันนี้ (4 พ.ย. 63) เวลา 09.30 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 7/2563 โดยมี นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม รองประธาน นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม กรรมการและเลขานุการ ดร.รวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม ทำหน้าที่ฝ่ายเลขานุการ และมีกรรมการผู้ทรงคุณวุฒิและหน่วยงานที่เกี่ยวข้องเข้าร่วมการประชุม ณ ห้องประชุมอารีย์สัมพันธ์ กรมส่งเสริมคุณภาพสิ่งแวดล้อม
ที่ประชุมฯ ได้มีการพิจารณารายงาน EIA จำนวน 2 โครงการ ได้แก่ 1) โครงข่ายทางหลวงเชื่อมโยงระหว่างประเทศทางหลวงหมายเลข 101 ตอน น่าน - อ.เฉลิมพระเกียรติ (ตอน 2) ของกรมทางหลวง เพื่อปรับปรุงให้เป็นไปตามมาตรฐานความปลอดภัยในการเดินทาง เนื่องจากเส้นทางมีความคดเคี้ยวและสูงชัน เพื่อเพิ่มประสิทธิภาพการขนส่งสินค้าระหว่างประเทศไทยและสาธารณรัฐประชาธิปไตยประชาชนลาว และ 2) โครงการท่าเทียบเรือขนถ่ายน้ำมันเชื้อเพลิง สำหรับโรงไฟฟ้าพลังงานความร้อนกระบี่ ของการไฟฟ้าฝ่ายผลิตแห่งประเทศไทย ซึ่งมีการเปลี่ยนแปลงรายละเอียดโครงการส่วนของระบบแยกน้ำ - น้ำมัน ที่มีประสิทธิภาพสูงขึ้น
นอกจากนี้ ที่ประชุมฯ ยังได้พิจารณาเกี่ยวกับการปรับประกาศที่เกี่ยวกับการกำหนดอัตราค่าบริการกำจัดขยะมูลฝอยขององค์กรปกครองส่วนท้องถิ่น การขยายระยะเวลาการกำหนดเขตพื้นที่และมาตรการคุ้มครองสิ่งแวดล้อม จำนวน 2 พื้นที่ (จังหวัดพังงา และจังหวัดกระบี่) ออกไปอีก 2 ปี เพื่อให้การบังคับใช้กฎหมายมีความต่อเนื่อง รวมทั้ง ได้เห็นชอบการทบทวนแผนปฏิบัติการขับเคลื่อนวาระแห่งชาติ "การแก้ไขปัญหามลพิษด้านฝุ่นละออง" เพื่อยกระดับความเข้มงวดของมาตรการตามข้อสั่งการของนายกรัฐมนตรี โดยเพิ่มเติมแผนเฉพาะกิจ เพื่อแก้ไขปัญหาในช่วงวิกฤต พร้อมทั้ง เห็นชอบ ร่างแผนปฏิบัติการด้านการจัดการขยะพลาสติก ระยะที่ 1 (พ.ศ. 2563 – 2565) ซึ่งจะสามารถกำหนดทิศทางนำไปสู่การลด เลิกใช้พลาสติกเป้าหมาย 4 ชนิด และนำเข้าสู่ระบบเศรษฐกิจหมุนเวียน (Circular Economy) ต่อไป
วันพฤหัสบดีที่ 5 พฤศจิกายน 2563
​รมว.ทส. เปิดศูนย์การแก้ไขปัญหามลพิษทางอากาศเตรียมรับมือสถานการณ์ฝุ่นละออง PM2.5 ในช่วงวิกฤต
​รมว.ทส. เปิดศูนย์การแก้ไขปัญหามลพิษทางอากาศเตรียมรับมือสถานการณ์ฝุ่นละออง PM2.5 ในช่วงวิกฤต
วันนี้ (4 พ.ย. 63) เวลา 13.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานเปิดศูนย์แก้ไขปัญหามลพิษทางอากาศ พร้อมทั้งแถลงข่าวการดำเนินงานของศูนย์ โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมด้วยผู้บริหารทส. เข้าร่วมงาน ณ ศูนย์แก้ไขปัญหามลพิษทางอากาศ ที่ตั้งอยู่ในห้องประชุม 302 อาคารกระทรวงทรัพยากรธรรมชาติและสิ่งแวดล้อม
นายวราวุธ ศิลปอาชา เปิดเผยว่า ศูนย์แก้ไขปัญหามลพิษทางอากาศ เป็นกลไกหนึ่งภายใต้คณะอนุกรรมการสื่อสารการแก้ไขปัญหามลพิษทางอากาศที่มีปลัดสำนักนายกรัฐมนตรีเป็นประธาน มีหน้าที่ในการติดตามตรวจสอบเฝ้าระวังรวบรวมข้อมูลของเครือข่ายจากสถานีตรวจวัดคุณภาพอากาศที่ตรวจวัดตามวิธีมาตรฐานและรายงานสู่สาธารณะ ติดตามข้อมูลข่าวสารที่เกี่ยวข้อง อาทิ ปริมาณการจราจรสภาพอุตุนิยมวิทยา คุณภาพอากาศของหน่วยงานที่เกี่ยวข้อง พิกัดจุดความร้อนในพื้นที่ป่า การประเมินและรายงานปริมาณฝุ่นละออง PM2.5 เชิงพื้นที่โดยใช้ภาพถ่ายดาวเทียม เป็นต้น ซึ่งจะมีการแจ้งเตือนประชาชนโดยประยุกต์ใช้เทคโนโลยีในการพยากรณ์ล่วงหน้า 3 วัน เพื่อให้ประชาชนในพื้นที่เตรียมความพร้อมและป้องกันผลกระทบต่อสุขภาพ รวมถึงการบูรณาการการดำเนินงานร่วมกับหน่วยงานที่เกี่ยวข้องในการแก้ไขปัญหาฝุ่นละอองภายใต้แผนปฏิบัติการขับเคลื่อนวาระแห่งชาติ “การแก้ไขปัญหามลพิษด้านฝุ่นละออง” ในรูปแบบ War Room ซึ่งเมื่อเกิดสถานการณ์หน่วยงานที่เกี่ยวข้องจะต้องมีการยกระดับการดำเนินงานอย่างเข้มงวด เพื่อให้สถานการณ์กลับสู่สภาวะปกติโดยเร็ว
วันพฤหัสบดีที่ 5 พฤศจิกายน 2563
‘จับกัง1’ห่วงลูกจ้างเมียนมาถูกเครื่องจักรทับนิ้ว ที่ชลบุรี สั่ง กสร.ตรวจเข้มสถานประกอบการ ลดอัตราการประสบอันตรายจากการทำงาน
รัฐมนตรีว่าการกระทรวงแรงงาน ห่วงใยลูกจ้างเมียนมาบาดเจ็บจากอุบัติเหตุเครื่องจักรทับนิ้วหัวแม่มือข้างขวาขาดที่จังหวัดชลบุรี สั่ง กสร.ตรวจเข้มสถานประกอบการลดอัตราการประสบอันตรายจากการทำงานลงพื้นที่ตรวจเข้มสถานประกอบการ กำชับให้ปฏิบัติตามหลักเกณฑ์ วิธีก
เมื่อวันที่ 5 พฤศจิกายน 2563นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงกรณีที่มีตัวแทนมูลนิธิเครือข่ายส่งเสริมคุณภาพชีวิตแรงงาน ได้พาลูกจ้างชื่อ นายบิวมิม สัญชาติเมียนมา ลูกจ้างบริษัทแห่งหนึ่งประกอบกิจการทำชิ้นส่วนยานยนต์อยู่ที่ ต.หนองบอนแดง อ.บ้านบึง ชลบุรี ประสบอันตรายจากการทำงานถูกเครื่องปั๊มโลหะทับมือขวา ทำให้นิ้วหัวแม่มือขาด ต้องการให้นายจ้างช่วยเหลือค่าชดเชยกรณีสูญเสียอวัยวะและค่าจ้างระหว่างการรักษา ว่า รัฐบาล ภายใต้การนำของพล.อ.ประยุทธ์ จันทร์โอชา ท่านนายกรัฐมนตรี มีความห่วงใยลูกจ้างที่ประสบอันตรายจากการทำงาน กรณีนี้แม้ว่าจะเป็นแรงงานต่างด้าวที่บาดเจ็บ จะต้องได้รับการดูแลคุ้มครองตามหลักสิทธิมนุษยชน โดยเฉพาะประกันสังคมจะให้ความคุ้มครองเหมือนกับแรงงานไทย
นายสุชาติกล่าวต่อว่า ผมได้สั่งการให้หน่วยงานในสังกัดกระทรวงแรงงานในพื้นที่ที่รับผิดชอบเข้าไปดูแลช่วยเหลือเพื่อให้ญาติของลูกจ้างที่ประสบอันตรายจากการทำงานได้รับสิทธิประโยชน์คุ้มครองตามขั้นตอนของกฎหมาย ซึ่งจากการตรวจสอบของสำนักงานประกันสังคมจังหวัดชลบุรี พบว่า บริษัทได้ขึ้นทะเบียนประกันสังคมและลูกจ้างได้เข้าทำงานเมื่อวันที่ 21 มกราคม 2563 ตำแหน่ง พนักงานเจียร์เหล็ก ได้รับค่าจ้างรายวันๆ ละ 336 บาท เมื่อวันที่ 15 ก.ค. 2563 เวลา 13.20 น. เกิดเหตุถูกเครื่องจักรทับนิ้วหัวแม่มือข้างขวาขาด แต่ลูกจ้างไม่มีชื่อขึ้นทะเบียนเป็นผู้ประกันตน เนื่องจากใบอนุญาตทำงานยังไม่มีการยื่นเปลี่ยนแปลงนายจ้างเป็นบริษัทดังกล่าว จึงเป็นกรณีนอกกองทุนเงินทดแทน ทั้งนี้ สำนักงานประกันสังคมจังหวัดชลบุรีและหน่วยงานสังกัดกระทรวงแรงงานจังหวัดชลบุรี ได้ออกตรวจบริษัทฯ พบตัวแทนนายจ้างได้ให้ข้อเท็จจริงตรงตามที่ลูกจ้างแจ้ง จึงได้เชิญพบเพื่อให้นายจ้างเข้าพบพนักงานเจ้าหน้าที่อีกครั้งในวันที่ 11 พฤศจิกายนนี้ และจะออกคำสั่งพนักงานเจ้าหน้าที่ เรื่องเงินทดแทนต่อไป
“ผมได้กำชับให้อธิบดีกรมสวัสดิการและคุ้มครองแรงงานสั่งการให้เจ้าหน้าที่สำนักงานสวัสดิการและคุ้มครองแรงงานจังหวัดทุกจังหวัด ลงพื้นที่ตรวจเข้มสถานประกอบการ เพื่อกำชับให้เจ้าหน้าที่ความปลอดภัยในการทำงานให้ดำเนินการด้านความปลอดภัยในสถานประกอบกิจการตามหลักเกณฑ์ วิธีการ และเงื่อนไขที่กำหนดในกฎกระทรวงกำหนดมาตรฐานการบริหารและการจัดการด้านความปลอดภัย อาชีวอนามัยและสภาพแวดล้อมในการทำงาน พ.ศ.2549 เพื่อลดอัตราการประสบอันตรายจากการทำงานของลูกจ้างในสถานประกอบการ ”
วันพฤหัสบดีที่ 5 พฤศจิกายน 2563
นโยบายเปิดรับนักท่องเที่ยวต่างชาติที่เดินทางเข้าไทยโดยเรือยอร์ช
วันพุธที่ 5 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบให้ชาวต่างชาติที่ต้องการเดินทางเข้ามาท่องเที่ยวประเทศไทย โดยเรือสำราญและกีฬา (เรือยอร์ช) มีสิทธิขอรับการตรวจลงตรานักท่องเที่ยวประเภทพิเศษ หรือ Special Tourist Visa ครอบคลุมทั้งผู้ควบคุมเรือ เจ้าหน้าที่ประจำเรือ และผู้โดยสารที่เดินทางมาจากประเทศที่มีความเสี่ยงต่ำหรือปานกลาง โดยต้องปฏิบัติตามมาตรการป้องกันโรค และต้องกักตัวภายในเรือ ไม่น้อยกว่า 14 วัน มีกรมธรรม์ประกันสุขภาพที่คุ้มครองตรวจโรคโควิด ในวงเงิน 100,000 ดอลลาร์สหรัฐ เป็นต้น โดยจะได้รับอนุญาตให้อยู่ในประเทศไทยได้ 90 วัน และต่อเวลาได้อีก 2 ครั้ง ทั้งนี้ คาดว่ามาตรการดังกล่าวจะส่งผลดีต่ออุตสาหกรรมการท่องเที่ยวและธุรกิจที่เกี่ยวเนื่อง และกระตุ้นให้เกิดการหมุนเวียนในระบบเศรษฐกิจของไทยโดยรวม
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 5 พฤศจิกายน 2563
นายกฯ เปิดหลักสูตร วปอ. รุ่น 63 แนะนักศึกษาแลกเปลี่ยนประสบการณ์ สร้างองค์ความรู้ใหม่ ร่วมขับเคลื่อนประเทศไปสู่ความมั่นคง มั่งคั่ง ยั่งยืน
โฆษกรัฐบาลเผย นายกรัฐมนตรีเปิดหลักสูตร วปอ. รุ่น 63 แนะนักศึกษาแลกเปลี่ยนประสบการณ์ สร้างองค์ความรู้ใหม่ ร่วมขับเคลื่อนประเทศไปสู่ความมั่นคง มั่งคั่ง ยั่งยืน
วันนี้ (5 พ.ย.63) นายอนุชา บูรพชัยศรี โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดการศึกษาหลักสูตรการป้องกันราชอาณาจักร (วปอ.) รุ่นที่ 63 พร้อมบรรยายเรื่อง “บทบาทของภาครัฐ เอกชน และการเมืองในการรักษาความมั่งคงแห่งชาติ” ให้ผู้เข้ารับการศึกษา ประกอบด้วยข้าราชการทหาร ตำรวจ ข้าราชการพลเรือน พนักงานรัฐวิสาหกิจและองค์กรอิสระ ภาคเอกชน นักธุรกิจและบุคคลทั่วไป จำนวน 285 คนณ หอประชุมวิทยาลัยป้องกันราชอาณาจักร สถาบันวิชาการป้องกันประเทศ
นายกรัฐมนตรี แนะนำให้นักศึกษานำความรู้ ความสามารถและประสบการณ์มาแลกเปลี่ยนเรียนรู้กันเพื่อสร้างองค์ความรู้ใหม่ที่มีประสิทธิภาพ และประสิทธิผลในการขับเคลื่อนประเทศไปสู่ความมั่นคงมั่งคั่งและยั่งยืน พร้อมย้ำให้ทุกคนตระหนักและทบทวนทำความเข้าใจบริบทโลกในปัจจุบันให้ลึกซึ้ง ทั้งความเจริญทางเทคโนโลยีที่ก่อให้เกิดกระแสโลกาภิวัตน์ การเคลื่อนย้ายคนและทุนอย่างเสรี ข่าวสารและเทคโนโลยีที่ส่งผลกระทบต่อชีวิตประชาชน การแข่งขันทางเศรษฐกิจนำมาซึ่งศูนย์รวมอำนาจทางเศรษฐกิจในแต่ละภูมิภาค ส่งผลให้มีการแย่งชิงทรัพยากรและแรงงานที่อาจเป็นชนวนความขัดแย้งได้ รวมไปถึงภาวะโลกร้อนและภูมิอากาศที่ผันผวนทำให้เกิดภัยพิบัติที่มีความรุนแรงมาก และปัญหาความเหลื่อมล้ำทางเศรษฐกิจสังคม การละเมิดสิทธิมนุษยชน การค้ามนุษย์ อาชญากรรมข้ามชาติ ยาเสพติด รวมถึงปัญหาเกี่ยวกับ Digital Disruption ก่อให้เกิด Fake news การเข้าสู่สังคมผู้สูงอายุในอนาคต และโรคติดต่ออุบัติใหม่ที่ระบาดในมนุษย์ได้แก่ covid-19 เป็นต้น เป็นความท้าทายที่อาจก่อให้เกิดปัญหาความมั่นคงรูปแบบใหม่คือ “ความมั่นคงแบบองค์รวม” ซึ่งมีความซับซ้อนเชื่อมโยงมิติความมั่นคงกับเศรษฐกิจสังคมและสิ่งแวดล้อมจนเป็นเนื้อเดียวกัน จึงขอให้นักศึกษา ใช้เวทีนี้ช่วยกันคิดหาแนวทางป้องกันและแก้ไข เพื่อนำไปสู่การปฏิรูปประเทศด้วยแผนการปฏิบัติที่สามารถปฏิบัติได้จริง โดยยึดประโยชน์ของประเทศและประชาชนเป็นที่ตั้ง รวมทั้งขอให้น้อมนำหลักปรัชญาเศรษฐกิจพอเพียงมาใช้ประยุกต์ ในการทำงานและการดำรงชีวิตให้เหมาะสมกับศักยภาพของแต่ละบุคคล
นายกรัฐมนตรียังกล่าวถึงหลักคิดในการจัดทำยุทธศาสตร์ชาติ 20 ปีและแผนปฏิรูปประเทศ เพื่อเป็นเข็มทิศนำทางในการขับเคลื่อนประเทศให้บรรลุตามวิสัยทัศน์ประเทศไทย ให้มั่นคง มั่งคั่ง ยั่งยืน เป็นประเทศพัฒนา ตามหลักปรัชญาของเศรษฐกิจพอเพียง โดยประเทศไทยจะยังคงยึดมั่นในระบอบประชาธิปไตยอันมีพระมหากษัตริย์เป็นประมุข และพันธกรณีและกติกาของสังคมโลก สร้างความสมดุลระหว่างความมั่นคงทางเศรษฐกิจสังคมและสิ่งแวดล้อม ด้วยการบูรณาการพลังทางสังคมจากทุกภาคส่วน ทั้งภาครัฐ ประชาสังคม ภาคเอกชน ภาคการเมือง ภาควิชาการสื่อสารมวลชนภายใต้แนวทาง " รวมไทยสร้างชาติ"
-------------------
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 5 พฤศจิกายน 2563
กระทรวงแรงงาน เพิ่มช่องทางร่วมโครงการ Co-Payment ผ่านโมบายแอปพลิเคชันจ้างงานเด็กจบใหม่ แนะยื่นเอกสารครบ-อนุมัติไว
นายสุชาติ ชมกลิ่น รัฐมนตรีว่าการกระทรวงแรงงาน เผยความคืบหน้า โครงการส่งเสริมการจ้างงานใหม่สำหรับผู้จบการศึกษาใหม่ โดยภาครัฐและเอกชน (Co – payment) ว่ายังมีตำแหน่งงานเป็นจำนวนมากพร้อมรองรับ
จากข้อมูลวันที่ 1 ตุลาคม 2563 – วันที่ 4 พฤศจิกายน 2563 มีนายจ้าง/สถานประกอบการ เข้าร่วมโครงการ 4,414 ราย อัตรา ตำแหน่งที่ประกาศรับสมัคร 82,767 อัตรา แยกตามวุฒิการศึกษา ระดับปริญญาตรี 43,973 อัตรา ประกาศนียบัตรวิชาชีพชั้นสูง (ปวส.) 10,125 อัตรา ประกาศนียบัตรวิชาชีพ (ปวช.) 8,585 อัตรา มัธยมศึกษาตอนปลาย (ม.6) 19,993 อัตรา และอนุปริญญา 91 อัตรา มีผู้จบการศึกษาใหม่ลงทะเบียนเข้าร่วมโครงการ 53,650 คน แยกตามวุฒิการศึกษา ระดับปริญญาตรี 46,044 คน ประกาศนียบัตรวิชาชีพชั้นสูง (ปวส.) 4,261 คน ประกาศนียบัตรวิชาชีพ (ปวช.) 1,177 คน มัธยมศึกษาตอนปลาย (ม.6) 1,639 คน และอนุปริญญา 529 คน ผ่านการอนุมัติเข้าร่วมโครงการ 2,156 คน
นายสุชาติฯ กล่าวว่า กระทรวงแรงงาน มุ่งหวังส่งเสริมการจ้างงานคนรุ่นใหม่ และผู้ไม่เคยเข้าสู่ตลาดแรงงานให้มีงานทำ ตามนโยบายเร่งด่วนของรัฐบาล โดยการนำของพล.อ.ประยุทธ์ จันทร์โอชา นายกรัฐมนตรี จนเกิดเป็นโครงการส่งเสริมการจ้างงานใหม่สำหรับผู้จบการศึกษาใหม่ โดยภาครัฐและเอกชน (Co – payment) ซึ่งที่ผ่านมามีนายจ้าง/สถานประกอบการ และนักศึกษาจบใหม่ให้ความสนใจเป็นจำนวนมาก เกี่ยวกับเรื่องนี้ กระทรวงแรงงานได้เพิ่มช่องทางสมัครร่วมโครงการฯผ่านทางโมบายแอปพลิเคชันจ้างงานเด็กจบใหม่ อีกหนึ่งช่องทาง เพื่ออำนวยความสะดวกแก่ผู้สนใจเข้าร่วม อีกทั้งยังมอบหมายให้สำนักงานจัดหางานจังหวัดทั่วประเทศและสำนักงานจัดหางานกรุงเทพมหานคร พื้นที่ 1- 10 สังกัดกรมการจัดหางาน เร่งติดตามความคืบหน้า รวมทั้งประชาสัมพันธ์ช่องทางและวิธีการร่วมโครงการฯที่ถูกต้อง แก่นายจ้าง/สถานประกอบการและผู้จบการศึกษาใหม่ที่มีคุณสมบัติเข้าเงื่อนไข ให้สามารถเข้าร่วมโครงการฯโดยเร็วที่สุด
ด้านนายสุชาติ พรชัยวิเศษกุล อธิบดีกรมการจัดหางาน เปิดเผยว่า ขณะนี้รัฐบาลได้มีการจ่ายเงินอุดหนุนประจำเดือน ต.ค. 63 ครั้งที่ 1 ไปแล้ว จำนวน 3,178,163.81 บาท ให้แก่ลูกจ้างตามโครงการฯ ทั้งสิ้น 526 ราย แบ่งตามภูมิภาคดังนี้ ภาคกลาง 281 ราย ภาคเหนือ 69 ราย ภาคตะวันออกเฉียงเหนือ 67 ราย ภาคใต้ 59 ราย ภาคตะวันออก 27 ราย และภาคตะวันตก 23 ราย (ข้อมูล ณ วันที่ 4 พฤศจิกายน 2563) และจะมีการจ่ายเงินอุดหนุนของเดือน ต.ค. 63 ครั้งที่ 2 ในสัปดาห์หน้า ซึ่งหากลูกจ้างท่านใดยังไม่รับเงินให้แจ้งมาที่กรมการจัดหางานได้ พร้อมแนะนำ ผู้สนใจเข้าร่วมโครงการศึกษาขั้นตอนการลงทะเบียนผ่านคลิปวีดีโอ หรืออ่านคู่มือสำหรับผู้ประกอบการและผู้จบการศึกษาใหม่ก่อนเริ่มลงทะเบียน ซึ่งมีวิธีใช้งานระบบและเอกสารที่ต้องใช้เพื่อเข้าร่วมโครงการแจ้งไว้อย่างละเอียด บนหน้าเว็บไซต์ www.จ้างงานเด็กจบใหม่.com และโมบายแอปพลิเคชัน จ้างงานเด็กจบใหม่
วันพฤหัสบดีที่ 5 พฤศจิกายน 2563
รมว.ทส.​ 'วราวุธ'​ เปิดโครงการป่าชายเลนในเมือง​ 700​ ไร่​
รมว.ทส.​ 'วราวุธ'​ เปิดโครงการป่าชายเลนในเมือง​ 700​ ไร่​ "สวนป่าประชารัฐ​ เพื่อความสุขของคนไทย"
นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ เป็นประธานเปิดโครงการป่าชายเลนในเมืองจังหวัดพังงา​ "สวนป่าประชารัฐ​ เพื่อความสุขของคนไทย" โดยมีเนื้อที่​ 700​ ไร่​ ให้ประชาชนในจังหวัดทุกคนได้มีส่วนร่วมในการปกป้อง​ อนุรักษ์​ ทรัพยากรธรรมชาติและสิ่งแวดล้อม​ รวมทั้งได้มีแหล่งศึกษาเรียนรู้​ และใช้ประโยชน์จากป่าชายเลนได้อย่างยั่งยืน​ พร้อมเปิดสำนักงานทรัพยากรทางทะเลและชายฝั่งที่​ 6​ กรมทรัพยากรทางทะเลและชายฝั่ง​ กระทรวงทรัพยากรธรรมชาติและสิ่งแวดล้อม​ เยี่ยมชมสินค้าภูมิปัญญาประโยชน์จากป่าชายเลน​ พบปะพูดคุยกับประชาชนที่มาต้อนรับ​ และเดินศึกษาเส้นทางศึกษาธรรมชาติ โดยมี​ นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม​ (ปกท.ทส.)​ ผู้บริหารระดับสูง​ของกระทรวงฯ​ นายจำเริญ ทิพญพงศ์ธาดา​ ผู้ว่าราชการจังหวัดพังงา​ เจ้าหน้าที่จากหน่วยงานในสังกัด​กระทรวงฯ​ และหน่วยงานที่เกี่ยวข้อง​ ให้การต้อนรับและเข้าร่วมงานฯ​เมื่อวันที่ 1​ พ.ย.​ 63ณ​ บริเวณโครงการป่าชายเลนในเมืองจังหวัดพังงา
รมว.ทส.​ กล่าวว่า​ จังหวัดพังงามีพื้นที่ป่าชายเลนที่สมบูรณ์ที่สุดในประเทศไทย​ และจากความร่วมมือของพี่น้องประชาชน​ ทำให้​ 6​ ปีที่ผ่านมา​ นับจากปี​ พ.ศ.​ 2557 ป่าชายเลนของประเทศไทย​ มีพื้นที่ป่าชายเลนที่มีความสมบูรณ์เพิ่มมากขึ้นจาก​ 1.5 ล้านไร่​ เป็น​ 1.7 ล้านไร่และมีพื้นที่ป่าชายเลนที่เสื่อมโทรมลดลง​เหลือ​ 1.1 ล้านไร่​ ซึ่งเป็นความสำเร็จของพี่น้องประชาชนทุกคน​ ขอขอบคุณและเป็นกำลังใจให้พี่น้องประชาชน​ และเจ้าหน้าที่ที่เกี่ยวข้องทุกคน​ ที่ได้ร่วมกันดูแลรักษาป่าชายเลนเพื่อให้คนรุ่นหลังได้เห็นทรัพยากรธรรมชาติ​ ป่าชายเลน ที่สวยงาม​ในสภาพที่อุดมสมบูรณ์​ และเป็นที่เชิดชูของประเทศไทยสืบไป
วันพฤหัสบดีที่ 5 พฤศจิกายน 2563
รมว.ทส.​ ร่วมคณะรองนายกรัฐมนตรี​ "พลเอก​ ประวิตร" ลงพื้นที่ตรวจราชการ​และประชุมหัวหน้าส่วนราชการในจังหวัดภูเก็ต
รมว.ทส.​ ร่วมคณะรองนายกรัฐมนตรี​ "พลเอก​ ประวิตร" ลงพื้นที่ตรวจราชการ​และประชุมหัวหน้าส่วนราชการในจังหวัดภูเก็ต
นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​​ (รมว.ทส.)​ พร้อมด้วย​ นายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ ผู้บริหารระดับสูง​ หัวหน้าหน่วยงานในสังกัด​ที่เกี่ยวข้อง ร่วมให้การต้อนรับ​ พลเอก ประวิตร​ วงษ์สุวรรณ​ รองนายกรัฐมนตรี​และคณะ​ ในโอกาสลงพื้นที่จังหวัดภูเก็ต​ เป็นประธานการประชุมติดตามผลการดำเนินงานของหน่วยงานต่าง​ ๆ​ เพื่อรองรับการขยายตัวของจังหวัด​ภูเก็ต อาทิ​ การแก้ไขปัญหาการขาดแคลนน้ำ​เพื่อการอุปโภคบริโภค การขับเคลื่อนแผนการบริหารจัดการน้ำ​ และโครงการอินเทอร์เน็ตความเร็วสูง​ สมาร์ท​ ซิตี้​ เป็นต้น​ โดยมี​ รัฐมนตรีช่วยว่าการกระทรวงแรงงาน​ ( ศ.ดร.นฤมล ภิญโญสินวัฒน์) เลขาธิการสำนักงานทรัพยากรน้ำแห่งชาติ​ ผู้ว่าราชการจังหวัดภูเก็ต​ และหน่วยงานที่เกี่ยวข้อง​เข้าร่วมประชุม​ เมื่อวันที่ 2​ พฤศจิกายน​ 2563 ณ​ ห้องประชุม​ศาลากลางจังหวัดภูเก็ต
ทั้งนี้​ ในการประชุม​ดังกล่าว กระทรวงทรัพยากรธรรมชาติ​และสิ่งแวดล้อม​ ได้รายงานสรุปสถานการณ์ทรัพยากรธรรมชาติและสิ่งแวดล้อม​ในพื้นที่กลุ่มจังหวัดภาคใต้อันดามัน​ ให้คณะรองนายกรัฐมนตรีได้​รับทราบความคืบหน้าและผลการดำเนินงาน​ ต่าง​ ๆ​ ในโอกาสนี้ด้วย
หลังจากนั้น​ เวลา​ประมาณ​ 11.00​ น.​ รมว.ทส.​ ได้ร่วมกับคณะรองนายกรัฐมนตรี​ เดินทางไปยังอาคารยิมเนเซี่ยมนครภูเก็ต​ 4,000​ ที่นั่ง​ ร่วมพิธีเปิด​งาน​ "กระทรวงแรงงานพบประชาชน​ @Phuket" พร้อมเยี่ยมชมบูธนิทรรศการโครงการส่งเสริมการจ้างงานใหม่​ฯ​ นัดพบแรงงานฯ​ (Phuket​ Job Fair)​ ฯลฯ​ จากนั้น​ ได้เดินทางต่อไปยัง​การประปาส่วนภูมิภาคสาขาภูเก็ต เพื่อร่วมรับฟังแนวทางการผลิตน้ำจืดจากทะเล​ จากบริษัท​ อาร์ อี​ คิว​ วอเตอร์ เซอร์วิส​ และโครงการผลิตน้ำจืดจากทะเลของการประปาส่วนภูมิภาค​ อีกด้วย
วันพฤหัสบดีที่ 5 พฤศจิกายน 2563
ความร่วมมือด้านทรัพยากรน้ำภายใต้กรอบความร่วมมือแม่โขง – ล้านช้าง
วันพฤหัสบดีที่ 5 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบข้อตกลงกลุ่มประเทศแม่โขง-ล้านช้าง ว่าด้วยเรื่องการแลกเปลี่ยนข้อมูลสารสนเทศด้านน้ำ เพื่อส่งเสริมความร่วมมือและบรรเทาปัญหาอุทกภัยและภัยพิบัติของประเทศในแถบแม่น้ำโขง โดยคณะทำงานร่วมสาขาทรัพยากรน้ำของประเทศจีน จะส่งข้อมูลของฝนและระดับน้ำของแม่น้ำล้านช้าง ให้กับคณะทำงานของประเทศสมาชิก 5 ประเทศ คือ ไทย กัมพูชา สปป.ลาว เมียนมา และเวียดนาม นอกจากนี้ ยังเห็นชอบสนับสนุนการสร้างแพลตฟอร์มการแบ่งปันและใช้ข้อมูลที่เกี่ยวข้องกับน้ำ ความรู้ ประสบการณ์ และเทคโนโลยีระหว่างประเทศสมาชิก ตอบสนองต่อความท้าทายที่เกี่ยวข้องกับน้ำอย่างทันท่วงทีและประเมินสถานการณ์เพื่อป้องกันภัยพิบัติต่าง ๆ ที่อาจเกิดขึ้นได้อย่างมีประสิทธิภาพ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี